text: ГРАДОВЕ стр.32, бр.1, година XX, 2013г.
  Братислава - новият облик на столицата
  Словашките градове - лицата на съвременна Словакия
  Татяна Вайсова
  Двадесет години след мирното разделение на Чехословакия продължават дискусиите за положителните и отрицателните страни на това решение. Един град обаче не би могъл да намери аргументи в подкрепа на вредата от това историческо събитие. На 1 януари 1993 г. Братислава става столица на суверенна република и този статус довежда до радикални промени в града.
  Братислава има дълга и богата история, но в началото на 90-те години той е в занемарен вид, неотговарящ на някогашното значение на този старинен град. Това се промени през последните 20 години и Братислава постепенно стана център на един от най-динамичните и най-перспективните региони в Европа, той промени лицето си.
  Сърцето на Братислава е Старият град, който е същевременно политически, културен и туристически център на Словакия. На територията му се намират по-голямата част от братиславските паметници на културата. Тук е замъкът, извисяващ се над река Дунав, готическата катедрала "Св. Мартин", Михалска брана, където започва любимото за местните и посетителите Стъргало, старата и новата сграда на Народния театър и др. В тази част на града е седалището на президента и на правителството. Историческото ядро на Братислава е над 50 години защитено като културен ансамбъл, но въпреки това през 60-те години на XX в., когато се строи нов мост над Дунав и прилежащата му инфраструктура, са съборени части от него, основно намиращите се под замъка, както и синагогата от 1893 г. в близост до катедралата "Св. Мартин". Тази рана и досега не е зараснала, но от 1993 г. са извършени много реставрационни дейности, които възвръщат почти забравената красота на Стария град. Реставрирани са исторически сгради, някои от XIV и XV в., основно е променен външният вид на площад "Хвиездослав", който преди реконструкцията беше по-скоро малък градски парк, а днес е придобил характер на градско стъргало. Реконструиран беше и легендарният хотел "Карлътон", чиято история започва още през XIII в., когато на това място била гостилницата "При лебеда". Обновена е сградата на Словашката филхармония "Редута", характерна с богатите си орнаменти, напомнящи дрезденския "Цвингер".
  Много европейски градове, разположени на брега на река, успяват да се възползват от това. Но крайбрежието на Дунав в Братислава донеотдавна като че ли не принадлежеше към центъра на един европейски град. През последните години това се промени. Някои стари сгради бяха реконструирани, нови бяха построени. В близост до парка на културата се появи нов комплекс "Ривър парк" с интересна и модерна архитектура и много зеленина. Той е дело на холандския архитект Ерик ван Егерат. През 2002 г. близо до комплекса бе отворен мавзолей на Хатам Софер, някогашния равин на братиславската еврейска общност и един от най-големите еврейски учени през XIX в.
  Друг нов модерен комплекс на брега на Дунав е "Евровеа", завършен през 2009 г. С многото си магазини, ресторанти, кафенета, с новата сграда на Народния театър и красиво оформения бряг скоро той стана любимо място на столичани. Не остава забравена и другата страна на Дунава, където се намира паркът на словашкия поет от XIX в. - Янко Крал. Основан още през 1774 г. като първия обществен парк, той се сбогува с овехтелия си вече вид през 2006 г. и си върна славата на любимо за разходки място. В него отново заработи и ресторант "Леберфингер", някога прочут с градските си специалитети и с посещението на Наполеон през 1894 г.
  Двата бряга на Дунав са свръзани с пет моста, като най-новият е "Аполо". Построен е през 2005 г. и е кръстен на името на нефтената рафинерия, която се е намирала на левия бряг на реката през Втората световна война. Мостът е дело на архитекта Мирослав Матяшчик и през 2006 г. получи престижната награда на Американското общество за техническо инженерство за "Постройка на годината".
  Друга забележителна постройка в Братислава е новата сграда на Народната банка на Словакия, достроена през 2002 г. Със своите 111 м тя е най-високата сграда в столицата. Има 33 надземни и 3 подземни етажа и общо 23 асансьора. От техническа гледна точка това е т.нар. интелигентна сграда, тъй като отговаря на изискванията за енергийна ефективност и на екологичните стандарти.
  Бижуто на модерната архитектура се намира на по-малко от 15 км южно от центъра на Братислава, на ъгъла на полуостров, разположен по средата на могъщото течение на река Дунав. През 2002 г. тук е открита една от най-новите европейски галерии за модерно изкуство - Данубиана. Външният вид на сградата, чийто архитект е Петер Жалман, напомня на лодка с весла и символизира преодоляване на далечини и свързване на различни страни и култури. Необичайното местоположение на границата между Словакия, Австрия и Унгария, във великолепен контраст с широкото водно огледало, високото небе и безкрайните брегове на дигата създават рамката на тази красива архитектура. Около сградата има парк, в който са изложени произведения на художници-скулптори.
  Но Братислава промени не само лицето си. Областта стана важен промишлен център на Словакия. Особено значение има не само автомобилният завод "Фолксваген", но и промишлените паркове за технологично развитие на производствените предприятия. Благодарение на местоположението си градът предоставя много добра транспортна връзка за търговия. Според европейската статистическа служба братиславската област е петият най-богат регион в Европейския съюз, като БВП на глава на населението достига 178% от средния за ЕС.